RESOLUCIÓN do 2 de xullo de 2007 pola que se fai pública a delegación de funcións no presidente e no director xeral da Axencia Galega de Desenvolvemento Rural (Agader).
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 11/07/2007

O Consello de Dirección de Agader do 10 de outubro de 2005 adoptou un acordo referido á delegación de determinadas funcións a favor do presidente e do
director xeral de Agader, feito público por Resolución do 9 de novembro de 2005 (Diario Oficial de Galicia nº 220, do 16 de novembro).
O esquema competencial deseñado no citado acordo reservaba para o Consello de Dirección as funcións relativas á xestión dos programas de desenvolvemento rural.
Non obstante, por razóns de eficacia e axilidade na xestión, o Consello de Dirección do 28 de marzo de 2006 adoptou un acordo de delegación a favor do director xeral referido á competencia para realizar as actuacións necesarias para facer efectivo o reintegro das cantidades indebidamente percibidas no marco dos programas de desenvolvemento rural, feito público por Resolución do 11 de abril de 2006 (Diario Oficial de Galicia nº 79, do 25 de abril).
Á vista da experiencia adquirida ata o de agora na xestión dos programas de desenvolvemento rural, o Consello de Dirección do 21 de xuño de 2007 acordou revisar o sistema de delegación de competencias vixente, e incluír na esfera competencial do director xeral determinadas funcións de xestión ordinaria dos programas de desenvolvemento rural.
De acordo co artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, procede publicar o dito acordo.
Tendo en conta o anterior,
RESOLVO:
Publicar o acordo do Consello de Dirección de Agader do 21 de xuño de 2007 polo que se delegan determinadas funcións a favor do presidente e do director xeral de Agader.
O dito acordo incorpórase a esta resolución como documento anexo.
Santiago de Compostela, 2 de xullo de 2007.
Edelmiro López Iglesias
Director xeral de Agader
ANEXO
«Ao abeiro do artigo 6º j) do Decreto 79/2001, do 6 de abril, polo que se aproba o Regulamento da Axencia Galega de Desenvolvemento Rural.-Agader, deléganse no presidente e no director xeral de Agader as seguintes funcións do Consello de Dirección:
I.-No presidente de Agader:
1. Acordo e formalización de convenios e contratos por importe superior a 900.000 euros que deban concertarse con entidades públicas ou privadas para o axeitado exercicio das funcións da axencia, en relación á función regulada no artigo 6º f) do Regulamento de Agader.
2. Acordo e formalización da contratación do persoal de alta dirección de Agader, en relación á función regulada no artigo 6º f) do Regulamento de Agader.
3. Resolución de recursos administrativos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Autorización previa dos gastos comprendidos entre 900.000 e 1.800.000 euros.
II.-No director xeral de Agader:
1. Exercicio das funcións vinculadas á execución dos programas de desenvolvemento rural Leader +, Proder II e Agader, ou outros da mesma natureza promovidos por entidades similares aos actuais grupos de acción local, tales como a aplicación, modificación, reintegro de fondos, liquidación e peche, excepto as seguintes: aprobación e modificación das bases reguladoras, concesión de axudas para os programas de cada grupo de acción local e modificación destas axudas por un importe que exceda, en máis ou en menos, o 20% do volume de fondos públicos asignados a un grupo de acción local.
2. Aprobación dos procedementos para a selección das solicitudes de financiamento de plans, programas e actuacións con cargo ao Fondo Galego de Desenvolvemento Rural, regulada nos artigos 6º d) e 10º 2 g) do Regulamento de Agader.
3. Aprobación dos procedementos para a xestión orzamentaria do Fondo Galego de Desenvolvemento Rural, regulada no artigo 16º do Regulamento de Agader.
4. Distribución dos recursos do Fondo Galego de Desenvolvemento Rural entre as solicitudes de financiamento ou cofinanciamento de plans e actuacións presentados diante de Agader, regulada nos artigos 17º e 18º do Regulamento de Agader.
5. Acordo e formalización da contratación do persoal de Agader, agás a través de contratos de alta dirección, en relación á función regulada no artigo 6º f) do Regulamento de Agader.
6. Decisións sobre a participación da axencia en programas e proxectos de incidencia sobre o ámbito rural, en particular respecto da formalización de acordos coas entidades participantes nos ditos programas e proxectos e da concreción e periodización dos compromisos financeiros, que deberá adaptarse ás dispoñibilidades da axencia, en relación á función regulada no artigo 6º j) do Regulamento de Agader.
7. Acordo e formalización de convenios e contratos por importe inferior a 900.000 euros que deba concertar Agader con entidades públicas ou privadas para o axeitado exercicio das funcións da axencia, en relación á función regulada no artigo 6º f) do Regulamento de Agader.
8. Autorización previa dos gastos inferiores a 900.000 euros.
Este acordo deixa sen efecto os acordos adoptados con anterioridade sobre delegación de funcións do Consello de Dirección.»